2.

Administratorul fiduciar: (i) propune Comisiei, în primul său raport, un plan de lucru detaliat care descrie modul în care intenționează să monitorizeze respectarea angajamentelor anexate la prezenta decizie; (ii) monitorizează punerea completă și corectă în aplicare a planului de restructurare a CGD, în special: (a) reducerea bilanțului total și a activelor ponderate în funcție de risc; (b) limitarea activităților comerciale; (c) încetarea domeniilor de activitate predefinite; (d) procesul de vânzare pentru acțiuni în domeniile de activitate predefinite; (e) restructurarea operațiunilor în Spania; (iii) veghează ca CGD să respecte principiile din secțiunea privind guvernanța corporativă, să dețină efectiv o organizare internă adecvată și eficientă și să aplice efectiv practici comerciale corespunzătoare. Prin urmare, administratorul fiduciar: (a) primește copii ale tuturor rapoartelor emise de organisme de control intern și are dreptul să audieze, la libera sa apreciere, orice controlor sau auditor, indiferent de responsabilitățile de conducere ale acestuia. Administratorul fiduciar se asigură că (i) recomandările din partea supraveghetorilor permanenți sau din partea controlorilor/auditorilor periodici sunt aplicate în mod corespunzător; și (ii) planurile de acțiune sunt puse în aplicare în vederea remedierii oricărei disfuncționalități identificate în cadrul de control intern; (b) monitorizează în mod regulat practicile comerciale ale CGD, cu accent pe politica de creditare și politica privind depozitele. Administratorul fiduciar revizuiește politica CGD în direcția restructurării și provizionării creditelor neperformante. CGD comunică administratorului fiduciar orice raport privind riscurile comunicat Comitetului executiv sau oricare analiză/revizuire destinată evaluării expunerii de credit a CGD. Administratorul fiduciar realizează propriile analize și verificări, pe baza rapoartelor menționate anterior, a audierilor și, dacă este necesar, a revizuirii dosarelor de credit individuale. În acest sens, trebuie acordat administratorului fiduciar acces deplin la dosarele de credit, acesta având dreptul de a audia analiștii de credit și responsabilii cu gestionarea riscurilor atunci când consideră că este necesar; (c) monitorizează periodic gestionarea de către CGD a cererilor de despăgubiri și a litigiilor. Administratorul fiduciar se asigură că cererile de despăgubiri și litigiile sunt administrate în conformitate cu procedurile definite în cadrul de control intern al CGD și că CGD respectă cele mai bune practici din industrie. Administratorul fiduciar va identifica măsuri de remediere pentru a le pune în aplicare în caz de deficiențe constatate în procesul actual; (iv) monitorizează conformitatea cu toate celelalte angajamente; (v) își asumă celelalte funcții atribuite administratorului fiduciar în cadrul angajamentelor anexate la prezenta decizie; (vi) propune către CGD măsuri pe care le consideră necesare pentru a garanta faptul că CGD îndeplinește angajamentele anexate la prezenta decizie; (vii) ține seama de orice modificări în materie de reglementare cu privire la solvabilitate și lichiditate atunci când verifică evoluția situației financiare efective în raport cu previziunile din planul de restructurare; și (viii) prezintă un proiect de raport scris Comisiei, Portugaliei și CGD în termen de treizeci de zile de la sfârșitul fiecărei perioade de șase luni. Comisia, Portugalia și CGD pot prezenta observații cu privire la proiectul respectiv în termen de cinci zile lucrătoare. În termen de cinci zile lucrătoare de la primirea observațiilor, administratorul fiduciar trebuie să pregătească un raport final în care să includă observațiile, în măsura în care este posibil și în funcție de aprecierea sa, și îl transmite Comisiei și Portugaliei. Doar ulterior, administratorul fiduciar trimite, de asemenea, o copie a raportului final către CGD. În cazul în care proiectul de raport sau raportul final conține informații care nu pot fi divulgate către CGD, CGD primește o versiune neconfidențială a proiectului de raport sau a raportului final. În niciun caz administratorul fiduciar nu poate să transmită o versiune a raportului către Portugalia și/sau CGD înainte de a o fi transmis Comisiei. Raportul trebuie să se axeze pe atribuțiile prevăzute în mandat de către administratorul fiduciar și pe respectarea obligațiilor de către CGD, permițând astfel Comisiei să evalueze dacă CGD este gestionată în conformitate cu obligațiile respective. Dacă este necesar, Comisia poate specifica mai detaliat domeniul de aplicare a raportului. Pe lângă aceste rapoarte, administratorul fiduciar trebuie să raporteze imediat în scris Comisiei, în cazul în care acesta are motive să presupună că CGD nu își respectă obligațiile, trimițând în același timp o versiune neconfidențială a raportului către CGD.